Gáloysni er partur av 3. hvørjari álvarsligu ferðsluvanlukku Tær næstu vikurnar fer Ráðið fyri Ferðslutrygd undir eitt átak, ið skal varpa ljós á gáloysni í ferðsluni. Útlenskar kanningar vísa, at gáloysni eigur skyldina í umleið 3. hvørjari álvarsliga ella deyðsvanlukku. Sambært Ráðnum fyri Ferðslutrygd eru tølini væntandi tað sama í Føroyum. Gáloysni í ferðsluni er, tá bilførarin fæst við okkurt, ið ikki hevur við koyringina at gera. Tað kann vera at tosa í telefon, skriva sms, eta og drekka ella at t. d. leita eftir onkrum. Tá ein bilførari fæst við slíkt meðan hann koyrir, veksir vandin fyri vanlukkum munandi. Átakið hjá RFF kallast "5 sekund = 111 metrar við 80 km/t". 111 metrar er nevniliga strekkið ein bilur leggur afturum seg uppá fimm sekund, um hann koyrir 80 kilometrar um tíman. Hetta skal varpa ljós á, júst hvussu skjótt tað kann ganga galið í ferðsluni. Endamálið við átakinum er, at fáa føroyingar at hugsavna seg betur um koyringina, tá koyrt verður.